Gandriniai

Gandrai arba gandriniai (Ciconiidae) – gandrinių paukščių (Ciconiiformes) būrio šeima.

Ilgo kaklo ir tiesaus stipraus snapo, neturintys balso stygų paukščiai. Ant galvos būna neplunksnuotų odos plotų. Skrenda ištiesę kaklą ir toli į užpakalį atkišę kojas. Kojos ilgos, tarp priekinių pirštų yra trumpa plaukiojamoji plėvė.

Gandrai yra gana stambūs paukščiai. Stambiausia rūšis yra afrikinis marabu (Leptoptilos crumeniferus). Jo svoris iki 8,9 kg, ūgis 150 cm, išskėstų abiejų sparnų skersmuo 260 cm, bet ‘Fisher and Peterson’ skelbia 370 cm išskėstų abiejų sparnų skersmenį, o tai yra didžiausias abiejų išskėstų sparnų skersmuo tarp visų šiuo metu egzistuojančių paukščių rūšių. Afrikinis balnasnapis gandras (Ephippiorhynchus senegalensis) yra aukščiausia gandrų rūšis, kurie užauga apie 150 cm ūgio. Smulkiausia rūšis - mėlynskruostis gandras (Ciconia abdimii), kuris yra iki 75 cm ūgio, bei iki 1,3 kg svorio.

Maistą gaudo ar renka nuo žemės paviršiaus. Kaip ir plėšrieji paukščiai, minta gyvuliniu maistu - smulkiais graužikais ir kitais smulkesniais žinduoliais, varliagyviais, smukesniais ropliais, žuvimis, vėžiagyviais, voragyviais, vabzdžiais. Dalis gandrų, ypač marabu (Leptoptilos) genties rūšys neretai minta ir dvėselina bei kartais ieško maisto šiukšlynuose. Jeigu dvėselina nesena, jos nevengia ir brazilinis jabiru, pastarasis nevengia maitintis ir negyvomis žuvimis.

Gandrai paplitę visuose žemynuose, išskyrus Antarktidą, Šiaurės Amerikos žemyno didesniąją dalį į šiaurę nuo Meksikos, Džordžijos, Šiaurės Karolinos, bei didesnę Australijos žemyno dalį. Didžiausia gandrų rūšių įvirovė kur jie poruojasi ir peri, yra atogrąžų Azijoje - 8 rūšys, ir Užsachario Afrikoje - 6 rūšys.

Lietuvoje savaime gyvena dvi rūšys, kurios priskiriamos tikrųjų gandrų (Ciconia) genčiai:
Baltasis gandras (Ciconia ciconia)
Juodasis gandras (Ciconia nigra). Rūšis įrašyta į Lietuvos raudonąją knygą.

Rūšių klasifikacija 
Išskiriamos 6 gentys ir 20 rūšių:
Gentis: Anastomus - Kiaurasnapiai gandrai
 Anastomus lamelligerus - Afrikinis kiaurasnapis gandras;
 Anastomus oscitans - Indinis kiaurasnapis gandras;
Gentis: Ciconia - Tikrieji gandrai
 Ciconia abdimii - Mėlynskruostis gandras;
 Ciconia boyciana sin. Ciconia ciconia boyciana - Tolimųjų rytų gandras; Anksčiau buvo pripažįstamas baltojo gandro vienu iš porūšių.
 Ciconia ciconia - Baltasis gandras;
 Ciconia episcopus - Baltakaklis gandras;
 Ciconia maguari - Maguaris;
 Ciconia microscelis sin. Ciconia episcopus microscelis - Afrikinis vilnakaklis gandras; Anksčiau buvo pripažįstamas baltakaklio gandro vienu iš porūšių.
 Ciconia nigra - Juodasis gandras;
 Ciconia stormi - Štormo gandras;
Gentis: Ephippiorhynchus - Balnasnapiai gandrai
 Ephippiorhynchus asiaticus - Indinis balnasnapis gandras;
 Ephippiorhynchus senegalensis - Afrikinis balnasnapis gandras;
Gentis: Jabiru - Jabiru
 Jabiru mycteria - Brazilinis jabiru;
Gentis: Leptoptilos - Marabu
 Leptoptilos crumeniferus - Afrikinis marabu;
 Leptoptilos dubius - Indinis marabu;
 Leptoptilos javanicus - Javinis marabu;
Gentis: Mycteria - Žabirai
 Mycteria americana - Amerikinis žabiras;
 Mycteria cinerea - Malajinis žabiras;
 Mycteria ibis - Geltonsnapis žabiras;
 Mycteria leucocephala - Raštuotasis žabiras;

Šaltiniai

Nuorodos 
 ktu.lt / Juodasis gandras